**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ Ո Ւ Մ**

 **2019 թվականի N - Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՀՈԿՏԵՄԲԵՐԻ 10-Ի ԹԻՎ 1624-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**-------------------------------------------------------------------------------**

Հիմք ընդունելով «Նորմատիվ իրավական ակտերի մասին» օրենքի 34-րդ հոդվածի 1-ին մասը՝ Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2002 թվականի հոկտեմբերի 10-ի «Հարկային ծառայողի վարքագծի կանոնները հաստատելու մասին» թիվ 1624-Ն որոշման 1-ին կետով հաստատված հավելվածում (այսուհետ՝ Հավելված) կատարել հետևյալ փոփոխությունը ու լրացումները.
2. Հավելվածի 4-րդ կետի «բ)» ենթակետը շարադրել նոր խմբագրությամբ՝

«բ) Հարկային գործառույթներ իրականացնելիս ղեկավարվել Հայաստանի Հանրապետության Սահմանադրությամբ, «Հարկային ծառայության մասին» Հայաստանի Հանրապետության օրենքով, այլ իրավական ակտերով, ինչպես նաև սույն վարքագծի կանոններով։ Ստացված հանձնարարականի օրինականության վերաբերյալ կասկածներ ունենալու դեպքում՝ այդ մասին անհապաղ գրավոր տեղեկացնել հանձնարարականը տվողին կամ նրա անմիջական ղեկավարին կամ նրան փոխարինող անձանց:»:

1. Հավելվածի 4-րդ կետը լրացնել նոր ենթակետերով՝ հետևյալ բովանդակությամբ.

«ի) Չհրապարակել կամ այլ կերպ չտարածել ծառայողական պարտականությունների կատարման ժամանակ իրեն հայտնի դարձած տեղեկությունները (բացառությամբ Հայաստանի Հանրապետության օրենքներով նախատեսված դեպքերի), ինչպես նաև չօգտագործել նման տեղեկությունները շահադիտական կամ ցանկացած ոչ ծառայողական նպատակներով.

 իա) Իր ծառայողական պարտականությունների կատարման համար չստանալ նվերներ, գումարներ, իր վարքով իրեն կախվածության մեջ չդնել որևէ անձից.

իբ) Իր ծառայողական պարտականություններն իրականացնել այնպես, որ հնարավորինս բացառվեն շահերի բախման իրավիճակները, իսկ անձնական և պետական շահերի միջև շահերի բախման խնդիր առաջանալու դեպքում՝ դրա մասին անմիջապես տեղյակ պահել վերադասին.

իգ) Հարկային ծառայությունում պաշտոն զբաղեցնելու ընթացքում առևտրային կազմակերպություն հիմնադրելու և դրա կանոնադրական կապիտալում բաժնեմաս ունենալու դեպքում՝ այդ բաժնեմասը Հայաստանի Հանրապետության օրենսդրությամբ սահմանված կարգով հանձնել հավատարմագրային կառավարման.

իդ) Ցուցաբերել պատշաճ և բարեխիղճ վերաբերմունք ծառայողական պարտականությունների կատարման նկատմամբ, իսկ դրանց կատարման ժամանակ՝ լինել հաշվետվողական անմիջական ղեկավարին.

լ) Ճիշտ պլանավորել ժամանակը, կատարել աշխատանքի համաչափ բաշխում, արդյունավետորեն օգտագործել իրեն վստահված ռեսուրսները, ինչպես նաև միատեսակ մոտեցում դրսևորել բոլոր հարկ վճարողների նկատմամբ.

խ) Ամենօրյա գործառույթներում և շփումներում լինել քաղաքականապես չեզոք, խուսափել այնպիսի գործողություններից և շփումներից, որոնք կարող են ստեղծել քաղաքական կողմնապահության տպավորություն.

ծ) Հարգել հրապարակայնության սկզբունքը, չխոչընդոտել հասարակությանը և լրատվամիջոցներին` օրենքին համապատասխան ստանալ և տարածել տեղեկատվություն:»:

1. Հավելվածը լրացնել նոր 7-րդ կետով՝ հետևյալ բովանդակությամբ.

«7. Սույն կանոնների խախտումը կարող է հանգեցնել «Հարկային ծառայության մասին» Հայաստանի Հանրապետության օրենքով սահմանված կարգապահական պատասխանատվության:» :

1. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

 **ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՀՈԿՏԵՄԲԵՐԻ 10-Ի ԹԻՎ 1624-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Կարգավորման ենթակա խնդիրը և ընթացիկ իրավիճակը.**

ՀՀ կառավարության 2018 թվականի հունվարի 18-ի թիվ 133-Ն որոշմամբ հաստատված 1-ին հավելվածով նախատեսված միջոցառումների ծրագրի 4-րդ կետով տրված հանձնարարականի համաձայն՝ անհրաժեշտ է հարկային ծառայողների վարքագծի կանոնները վերանայել և համապատասխանեցնել միջազգային ստանդարտներին: Իսկ Հայաստանի Հանրապետության կառավարության 2002 թվականի հոկտեմբերի 10-ի «Հարկային ծառայողի վարքագծի կանոնները հաստատելու մասին» թիվ 1624-Ն որոշմամբ սահմանված հարկային ծառայողների վարքագծի կանոնները կրում են ընդհանուր բնույթ և չեն նախատեսում այնպիսի վարքագծի նորմեր, ինչպիսիք են՝ լավ կառավարումը, բարեխղճությունը, այդ թվում նաև՝ էթիկան, շահերի բախումը, նվերներ ընդունելու արգելքը:

Ուստի, հաշվի առնելով վերոնշյալ հանգամանքները՝ նախագծի շրջանակներում նշված դրույթներն մանրամասն ամրագրում են ստացել՝ հիմք ընդունելով ինչպես «Հանրային ծառայության մասին» ՀՀ օրենքի, այնպես էլ՝ միջազգային փորձի ուսումնասիրությունը, մասնավորապես՝

 «Հանրային ծառայության մասին» ՀՀ օրենքի 30-րդ հոդվածի համաձայն՝ շահերի բախման նորմերը կարող են սահմանվել տվյալ ոլորտի առանձնահատկությունները կարգավորող իրավական ակտերով։

 Եվրոպայի խորհրդի 10 հանձնարարականներում արտահայտված դիրքորոշման համաձայն՝ շահերի բախումը այն իրավիճակն է, երբ հանրային ծառայողն ունի մասնավոր շահ, որը կարող է ազդել կամ ստեղծել տպավորություն, որ կարող է ազդել նրա պաշտոնական պարտականությունների անկողմնակալ և օբյեկտիվ կատարման վրա:

 Տնտեսական համագործակցության և զարգացման կազմակերպության /OECD` ՏՀԶԿ/ «Շահերի բախման կարգավորումը հանրային ծառայությունում» ուղեցույցում շահերի բախումը բնորոշվում է որպես հանրային ծառայողների հանրային պարտականության և մասնավոր շահերի բախում /անհամապատասխանություն/, որը ծագում է հանրային ծառայողի մասնավոր հնարավորություններից բխող շահերից, որոնք կարող են ոչ պատշաճ կերպով ազդել նրա պաշտոնեական պարտականությունների և լիազորությունների կատարման նկատմամբ:

 Ուղեցույցի համաձայն՝ երկրների ազգային օրենսդրությունը պետք է բավարար ռեսուրսներ ստեղծի և ամրագրի շահերի բախման վերաբերյալ կանոնակարգումներ: Միաժամանակ, շահերի բախումը պետք է սահմանվի այնպես, որ պաշտոնատար անձի գործողությունը կամ որոշումը, որը ողջամտորեն կարող է մեկնաբանվել որպես իր կամ իր հետ փոխկապակցված անձի մասնավոր շահերով առաջնորդվել, միանշանակ որակվի որպես շահերի բախման փաստ և ռիսկ: Չնայած շահերի բախումը զուտ փաստի ուժով (ipso facto) չի համարվում կոռուպցիա, սակայն պաշտոնատար անձանց մասնավոր շահերի և պաշտոնեական պարտականությունների միջև բախումները, եթե պատշաճ կերպով չկառավարվեն, կարող են հանգեցնել կոռուպցիոն դրսևորումների:

 Նախագծի շրջանակներում ամրագրում են ստացել նաև լավ կառավարմանն ուղղված դրույթները, որոնց վերաբերյալ հարկ է անդրադարձ կատարել միջազգային փորձին՝ Եվրոպական հարեւանության քաղաքականությունը (ԵՀՔ) գործում է 2004թ-ից եւ նպատակաուղղված է Եվրոպական Միության (ԵՄ) սահմաններին ամենամոտ երկրներում կայունությանը, անվտանգությանը, բարեկեցությանը եւ համընդգրկուն տնտեսական զարգացմանն օժանադակելուն եւ խթանելուն: ԵՀՔ-ի միջոցով ԵՄ-ն աշխատում է իր հարավային եւ արեւելյան հարեւանների հետ՝ ավելի սերտ քաղաքական ասոցացման եւ տնտեսական ինտեգրման ավելի բարձր մակարդակի հասնելու, ընդհանուր շահերը եւ սկզբունքները՝ ժողովրդավարությունը, իրավունքի գերակայությունը, մարդու իրավունքների պաշտպանությունը եւ սոցիալական համախմբումն ապահովելու համար: 2015թ. նոյեմբերին Եվրոպական հանձնաժողովի կողմից ԵՀՔ-ի վերանայման արդյունքում սահմանվեց նոր մոտեցում այն հարցի վերաբերյալ, թե ինչպես ԵՄ-ն ու իր հարեւանները կարող են կառուցել առավել արդյունավետ կառավարման համակարգ: Դրան հասնելու համար հանրային կառավարման բարեփոխումները (ՀԿԲ) պետք է ընդգրկեն ժողովրդավարական և անկախ հաստատությունների ամրապնդումը, տեղական ինքնակառավարման եւ տարածքային կառավարման մարմինների զարգացումը, քաղաքացիական ծառայության ապաքաղաքականացումը, էլ-կառավարման համակարգի մշակումը եւ ինստիտուցիոնալ թափանցիկության եւ հաշվետվողականության բարձրացումը:

ՀԿԲ- ն հիմնված է արդյունավետ կառավարման միջազգայնորեն ճանաչված այնպիսի սկզբունքների վրա, ինչպիսիք են հաշվետվողականությունը, վստահելիությունը, կանխատեսելիությունը, մասնակցությունը, թափանցիկությունը, արդյունավետությունը և էֆֆեկտիվությունը: Արդյունավետ կառավարման այս համընդհանուր սկզբունքները ցույց են տալիս, որ արդյունավետ կառավարումն ունի մի շարք չափումներ՝ քաղաքացիական ծառայության կազմակերպումը եւ ղեկավարումը, քաղաքականության մշակման եւ համակարգման կառույցներն ու ընթացակարգերը, հաշվետվողականության մեխանիզմները եւ՛ մարմինների միջեւ, եւ՛ քաղաքացիների առջեւ, անհատներին եւ ձեռնարկատիրություններին արդյունավետ ծառայություններ մատուցելու ունակությունը եւ հանրային ֆինանսների կառավարման ընդհանուր համակարգը:

 Հետևաբար, հիմք ընդունելով նշված միջազգային փորձի ուսումնասիրությունը՝ անհրաժեշտություն է առաջացել մշակել իրավական ակտի նախագիծ, որով սահմանվել է հարկային ծառայողների կողմից արդյունավետ կառավարման, վերջիններիս բարեխղճության և էթիկայի կանոնների պահպանման սկզբունքները, դրանք խախտելու դեպքում նախատեսվող պատասխանատվությունը, ծառայողների շրջանում անձնական և պետական շահերի բախման դեպքերը, ինչպես նաև նվերների ստացման հնարավորությունը կանխարգելող և/կամ բացառող դրույթները:

1. **Իրավական ակտի ընդունման անհրաժեշտությունը.**

Իրավական ակտի ընդունման անհրաժեշտությունը կայանում է նրանում, որ հարկային ծառայողների վարքագծի կանոնները կրում են ընդհանրական բնույթ՝ ուստի, անհրաժեշտություն է առաջացել փոփոխություն և լրացումներ կատարել ՀՀ կառավարության 2002 թվականի հոկտեմբերի 10-ի «Հարկային ծառայողի վարքագծի կանոնները հաստատելու մասին» թիվ 1624-Ն որոշման մեջ: Որով սահմանվել են աշխատողների շրջանում անձնական և պետական շահերի բախման դեպքերը բացառող դրույթներ: Որպես բացառող դրույթ՝ ամրագրվել է բացառություն՝ հարկային ծառայությունում պաշտոն զբաղեցնելու ընթացքում առևտրային կազմակերպություն հիմնադրելու և դրա կանոնադրական կապիտալում բաժնեմաս ունենալու դեպքում՝ այդ բաժնեմասը Հայաստանի Հանրապետության օրենսդրությամբ սահմանված կարգով հանձնել հավատարմագրային կառավարման:

Ավելին, նախագծով, որպես հարկային ծառայողների արդյունավետ կառավարման սկզբունքներ՝ ամրագրվել են այնպիսի նորմեր, ինչպիսին են ժամանակի ճիշտ պլանավորումը, աշխատանքի համաչափ բաշխումը, իրեն վստահված ռեսուրսների արդյունավետորեն օգտագործումը, բոլոր հարկ վճարողների նկատմամբ միատեսակ մոտեցում դրսևորելը, ծառայողական պարտականությունների կատարման նկատմամբ պատշաճ և բարեխիղճ վերաբերմունք ցուցաբերելը, իսկ դրանց կատարման ժամանակ անմիջական ղեկավարին հաշվետվողական լինելը:

1. **Առաջարկվող կարգավորման բնույթը․**

 Ներդնել հարկային ծառայողների վարքագծի կանոններ հիմնված միջազգային փորձի վրա՝ նախատեսելով այնպիսի վարքագծի նորմեր, ինչպիսիք են՝ լավ կառավարումը, բարեխղճությունը, այդ թվում նաև՝ էթիկան, շահերի բախումը, նվերներ ընդունելու արգելքը:

1. **Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է ՀՀ ՊԵԿ իրավաբանական վարչության կողմից:

1. **Նպատակը և ակնկալվող արդյունքը.**

 Նախագծի ընդունումը նպատակ է հետապնդում սահմանել հարկային ծառայողների կողմից արդյունավետ կառավարման, վերջիններիս բարեխղճության և էթիկայի կանոնների պահպանման սկզբունքները, դրանք խախտելու դեպքում նախատեսվող պատասխանատվությունը, ծառայողների շրջանում անձնական և պետական շահերի բախման դեպքերը կանխարգելող և/կամ բացառող դրույթները, ինչպես նաև նվերների ստացման հնարավորությունը կանխարգելող և/կամ բացառող դրույթները:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՀՈԿՏԵՄԲԵՐԻ 10-Ի ԹԻՎ 1624-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ»** **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՊԵՏԱԿԱՆ ԿԱՄ ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՄԱՐՄՆԻ ԲՅՈՒՋԵՈՒՄ ԵԿԱՄՈՒՏՆԵՐԻ ԵՎ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶԵՑՄԱՆ ՄԱՍԻՆ**

«Հայաստանի Հանրապետության կառավարության 2002 թվականի հոկտեմբերի 10-ի թիվ 1624-Ն որոշման մեջ փոփոխություն և լրացումներ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2002 ԹՎԱԿԱՆԻ ՀՈԿՏԵՄԲԵՐԻ 10-Ի ԹԻՎ 1624-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

«Հայաստանի Հանրապետության կառավարության 2002 թվականի հոկտեմբերի 10-ի թիվ 1624-Ն որոշման մեջ փոփոխություն և լրացումներ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ այլ նորմատիվ իրավական ակտեր ընդունելու անհրաժեշտություն չկա: